CELEX: 62020TN0259
Language: da
Date: 2020-05-08 00:00:00
Title: Sag T-259/20: Sag anlagt den 8. maj 2020 — Ryanair mod Kommissionen

29.6.2020   
            
            
               DA
            
            
               Den Europæiske Unions Tidende
            
            
               C 215/59
            
         
      Sag anlagt den 8. maj 2020 — Ryanair mod Kommissionen
      (Sag T-259/20)
      (2020/C 215/68)
      Processprog: engelsk
      
         Parter
      
      
         Sagsøger: Ryanair DAC (Swords, Irland) (ved advokaterne E. Vahida, F. Laprévote, S. Rating og I. Metaxas-Maranghidis)
      
         Sagsøgt: Europa-Kommissionen
      
         Sagsøgerens påstande
      
      
                  —
               
               
                  Europa-Kommissionens afgørelse (EU) af 31. marts 2020 om statsstøtte SA.56765 (1) annulleres.
               
            
                  —
               
               
                  Europa-Kommissionen tilpligtes at betale sagsomkostningerne.
               
            
                  —
               
               
                  Sagsøgeren har ligeledes fremsat anmodning om, at der træffes afgørelse efter en fremskyndet procedure i henhold til artikel 23a i statutten for Den Europæiske Unions Domstol.
               
            
         Søgsmålsgrunde og væsentligste argumenter
      
      Til støtte for søgsmålet har sagsøgeren fremsat fire anbringender.
      
                  1.
               
               
                  Første anbringende om, at Europa-Kommissionens afgørelse er i strid med særlige bestemmelser i TEUF og de generelle EU-retlige principper om forbud mod forskelsbehandling på grundlag af nationalitet og den frie bevægelighed for tjenesteydelser, der har dannet grundlag for liberaliseringen af lufttransport i Den Europæiske Union siden slutningen af 1980’erne. Liberaliseringen af lufttransportmarkedet i Den Europæiske Union har givet mulighed for væksten af egentlige paneuropæiske lavprisluftfartsselskaber. Europa-Kommissionens afgørelse ser bort fra sådanne paneuropæiske luftfartsselskabers rolle i medlemsstaternes markedsstruktur ved at tillade Frankrig at forbeholde støtte til de EU-luftfartsselskaber, som Frankrig har udstedt EU- driftstilladelser til. Artikel 107, stk. 2, litra b), TEUF fastsætter en undtagelse til forbuddet mod statsstøtte i henhold til artikel 107, stk. 1, TEUF, men denne bestemmelse er ikke en undtagelse til andre regler og principper i TEUF.
               
            
                  2.
               
               
                  Andet anbringende om, at Europa-Kommissionen anlagde et åbenbart urigtigt skøn i forbindelse med sin kontrol af støttens proportionalitet i forhold til den skade, som covid-19-krisen har forårsaget.
               
            
                  3.
               
               
                  Tredje anbringende om, at Europa-Kommissionen undlod at indlede en formel undersøgelsesprocedure til trods for alvorlige vanskeligheder og tilsidesatte sagsøgerens processuelle rettigheder.
               
            
                  4.
               
               
                  Fjerde anbringende om, at Europa-Kommissionen tilsidesatte sin forpligtelse til at begrunde sin afgørelse.
               
            
         (1)  Europa-Kommissionens afgørelse af 31.3.2020 om statsstøtte SA.56765 (2020/N) — France COVID-19 — Moratoire sur le paiement de taxes aéronautiques en faveur des entreprises de transport public aérien (betalingsmoratorium for luftfartsafgifter til fordel for offentlige flytransportselskaber (endnu ikke offentliggjort i EUT).